Başa-baş (Aşıq Ələsgər)
A bimürvət, həsrətini çəkməkdən
İllər ilə xəstə düşdüm başa-baş.
Mən aşığam başa-baş,
Oxu dərsin başa-baş.
Eşqindən səməndərəm,
Oda yandım başa-baş.
«Can» deyənə «can» deginən mərdana,
Baş qoyanın qoy yolunda başa-baş.

Səndən ayrı haçan geysəm al, inci,
Geyinibsən, yar, qəddinə al, inci.
Mən aşığam al inci, 
Gey qəddinə al, inci.
Dosta xəyanət olmaz,
Qurma mənə al, İnci!
Bir canım var, alacaqsan al, İnci!
Bir busə ver, sövdə vuraq başa-baş.

Ələsgərəm, dərdim budu, ay ağa!
Eynim yaşı neysan kimi a yağa.
Mən aşığam, ay ağa,
Piltə yanar a yağa.
İllər xəstəsi canım,
Yar gəldi, qalx ayağa.
Gah baş olan, gah da düşər ayağa,
Kimsə varmaz fələk ilə başa-baş.

Cığalı təcnislər